b'\n_START_ARTICLE_\nBromazepam\n_START_SECTION_\nFarmakologija\n_START_PARAGRAPH_\nBromazepam spada med klasi\xc4\x8dne benzodiazepine, kamor sodijo tudi diazepam, oksazepam, lorazepam, klonazepam, nitrazepam, flurazepam in klorazepat._NEWLINE_Molekula bromozepama se ve\xc5\xbee na GABA-receptorje, in sicer na podskupino GABAA ter povzro\xc4\x8di konformacijsko spremembo receptorja in pove\xc4\x8da zaviralne u\xc4\x8dinke GABE.\n_START_SECTION_\nFarmakodinamika\n_START_PARAGRAPH_\nZna\xc4\x8dilno farmakolo\xc5\xa1ko delovanje benzodiazepinov je anksioliti\xc4\x8dno, hipnoti\xc4\x8dno, mi\xc5\xa1i\xc4\x8dno relaksantno in antikonvulzivno. Delujejo preko specifi\xc4\x8dnih benzodiazepinskih receptorjev, ki so naj\xc5\xa1tevilnej\xc5\xa1i v limbi\xc4\x8dnem sistemu, hipotalamusu, malih mo\xc5\xbeganih in korpusu striatumu ter z receptorji GABA tvorijo anatomsko in funkcionalno enoto. Po vezavi bromazepama na receptor se pove\xc4\x8da transmisija GABA in s tem inhibicija v osrednjem \xc5\xbeiv\xc4\x8devju._NEWLINE_Bromazepam se uporablja kot anksiolitik posebno pri zdravljenju somatskih in visceralnih manifestacij anksioznosti. V manj\xc5\xa1ih odmerkih zmanj\xc5\xa1uje psihi\xc4\x8dno napetost, nemir in tesnobo, v velikih odmerkih pa deluje sedativno in mi\xc5\xa1i\xc4\x8dno relaksantno.\n_START_SECTION_\nAbsorbcija\n_START_PARAGRAPH_\nBromazepam se hitro absorbira, najve\xc4\x8dje serumske koncentracije dose\xc5\xbee v 1 do 2 urah. Povpre\xc4\x8dna biolo\xc5\xa1ka uporabnost nepresnovljene u\xc4\x8dinkovine je 84-odstotna.\n_START_SECTION_\nToleranca in zasvojitev\n_START_PARAGRAPH_\nKot pri drugih benzodiazepinih tudi pri bromazepamu obstaja tveganje zlorabe ter telesne in du\xc5\xa1evne odvisnosti._NEWLINE_Pri bolnikih z ansiozno motnjo, zdravljenih z bromazepamom, so po nenadni ukinitvi zdravljenja ugotovili odtegnitveni sindrom, ki se ka\xc5\xbee kot poslab\xc5\xa1anje anksioznosti ter z znaki telesne in du\xc5\xa1evne odvisnosti.'